Kommissionens beslutning

af 27. september 2000

om ændring af beslutning 94/360/EF om mindre hyppig fysisk kontrol af sendinger af bestemte produkter, der skal indføres fra tredjelande, i henhold til Rådets direktiv 90/675/EØF

(meddelt under nummer K(2000) 2735)

(EØS-relevant tekst)

(2000/583/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 10, og

ud fra følgende betragtninger:

(1) Direktiv 97/78/EF ophævede og afløste Rådets direktiv 90/675/EØF(2), som dannede grundlag for udarbejdelsen af Kommissionens beslutning 94/360/EF om mindre hyppig fysisk kontrol af sendinger af bestemte produkter, der indføres fra tredjelande(3).

(2) Som følge af, at der tidligere er påvist spor af xenobiotiske væksthormoner i kød fra USA, blev der ved Kommissionens beslutning 1999/302/EF(4) indført øget kontrol af al import af fersk oksekød (inklusive slagteaffald), med undtagelse af bisonkød (inklusive slagteaffald), fra USA.

(3) Efter påvisning af restkoncentrationerne intensiverede de amerikanske myndigheder programmet for hormonfrit kvæg i juni 1999, men da Kommissionens levnedsmiddel- og veterinærkontor under et besøg i USA pegede på yderligere problemer i programmet, blev programmet for hormonfrit kvæg suspenderet i juli 1999 for senere i september 1999 at blive lanceret igen i en forbedret udgave som programmet for kvæg, der ikke er hormonbehandlet.

(4) Den øgede kontrol, der blev indført ved beslutning 1999/302/EF, har ikke ført til en eneste positiv prøve i den mellemliggende periode, og den kontrol, der er foretaget i forbindelse med EF's supplerende program for hormonkontrol, har heller ikke givet positive resultater.

(5) De supplerende sikkerhedsforanstaltninger, der blev vedtaget i 1999, bør nu fjernes og kontrollen af samtlige sendinger bør nedsættes til kontrol af kun 20 % af sendingerne af fersk kød, der indføres fra USA, hvilket svarer til det normale niveau for fysisk kontrol af alt fersk kød, der indføres fra tredjelande, som anført i beslutning 94/360/EF.

(6) Det er vigtigt at understrege, at alle sendinger af fersk kød, der indføres fra USA, og som underkastes fysisk kontrol, også fortsat skal testes laboratorisk for restkoncentrationer af de pågældende hormoner.

(7) Denne beslutning er det første skridt i retning af helt at fjerne forpligtelsen til at teste hver sending, der udvælges til fysisk kontrol, for hormoner. Beslutningen vil blive taget op til ny overvejelse på grundlag af fremtidige testresultater.

(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 94/360/EF foretages følgende ændringer:

1) Artikel 1a, stk. 1, første led, affattes således:

"- 20 % af alle sendinger underkastes fysisk kontrol."

2) Artikel 1a, stk. 1, andet led, affattes således:

"- der udtages to officielle prøver af hver kontrolleret sending som efterfølgende undersøges for restkoncentrationer af de xenobiotiske hormoner melengestrolacetat, trenbolon og zeranol, for stilbener, herunder diethylstilbestrol, og for unormalt højt indhold af restkoncentrationer af de naturlige hormoner 17-beta-estradiol, progesteron og testosteron."

3) Artikel 1a, stk. 2, udgår.

Artikel 2

Denne beslutning er rettet til medlemsstaterne.

Udfærdiget i Bruxelles, den 27. september 2000.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 373 af 31.12.1990, s. 1.

(3) EFT L 158 af 25.6.1994, s. 41.

(4) EFT L 117 af 5.5.1999, s. 58.